כנופיית ברמינגהאם

תקציר העלילה

פרק זה דורש שכתוב. אתם מוזמנים לתרום לוויקיפדיה ולשכתב אותו. הסיבה לכך: יש לתמצת.

עונה 1

בברמינגהאם שבבריטניה אחרי מלחמת העולם הראשונה, הכנופיה המקומית בראשות משפחת   שלבי בטעות פורקת ארגז עם כלי נשק של הצבא. הדבר מלחיץ את וינסטון צ'רצ'יל, שר המושבות, ששולח לברמינגהאם מפקח חדש בשם צ'סטר קמפבל כדי להשיב את כלי הנשק. קמפבל בוחן רשימות חשודים, ביניהם חברי הכנופיה, ומתחיל לעבוד מיד. בו זמנית משפחת שלבי נפגשת וארתור נוזף בטומי שמנסה להיכנס לעסקי ההימורים ולהפוך לסוכן הימורים. פולי, דודתו של טומי מכריחה אותו לספר לה על כלי הנשק האבודים ואומרת לו להחזיר אותם לפני שיוצא להרוג. טומי מסרב ומבין שיש בידו קלף מיקוח מול החוק. מאוחר יותר ארתור יוצא לקולנוע ביחד עם שתי נערות ליווי וסוגר את האולם. המשטרה מפתיעה אותו ועוצרת אותו, והוא נלקח לחקירה. הוא לא משתף פעולה עם קמפבל, מתוך חוסר ידע על הרובים האבודים. קמפבל מבקש מארתור למסור לטומי שקמפבל מעוניין להיעזר בפיקי בליינדרז.
בינתיים, ברמנית חדשה בשם גרייס מגיעה לחפש עבודה בפאב "גאריסון" - האהוב על הבליינדרז. למרות הססנות מצד הבעלים היא מתקבלת ומתחילה ללמוד את הסביבה החדשה. תומאס משקר לפולי שהחזיר את כלי הנשק, ומזייף את מותו של דני וויז-באנג חברו מהמלחמה כדי שיוכל לעבוד עבורו בחשאי. המשפחה משאילה סוס מחבר של טומי, ג'וני דוגס שנמצא במקום עם משפחת לי. בני המשפחה מקללים את אמם של טומי, ארתור וג'ון ובמקום פורצת קטטה שבעקבותיה 2 המשפחות מסתכסכות.
טומי מגיע לגאריסון ומכיר את גרייס, וכחלק מהתוכנית שלו להשתלב בעסקי המרוצים מודיע לה שתלבש בגדים חגיגיים ותבוא איתו למירוצים באזור צ'לטנהאם. שם, הם פוגשים את שאר חברי הכנופיה שחיכו להם. טומי משתמש בגרייס כדי לעשות עסקה עם בילי קימבר - מנהיג כנופיה גדולה וסוכן הימורים מקומי. בעזרת עורך הדין של בילי הם מסכמים על עסקה שבה טומי והבליינדרז יגנו על בילי קימבר ויאבטחו אותו בתמורה לאחוזים מההכנסות של קימבר. בילי מסכים לעסקה, ודורש חילופי נשים לכמה שעות. גרייס מתנגדת לקיים יחסי מין עם בילי והוא מנסה לאנוס אותה, אבל טומי מגיע בשנייה האחרונה ומציל את גרייס בטענה שהיא חולת מין שעלולה להדביק את בילי.
אחותו של טומי, אידה, היא הבוגרת היחידה במשפחה שלא מעורבת בפשע. היא מחזיקה במערכת יחסים סודית עם יריב של טומי ולשעבר חברו, פרדי ת'ורן - שמבוקש על ידי הרשויות בעקבות האקטיביזם הקומוניסטי שלו. כשטומי מגלה על מערכת היחסים ביניהם ועל הצרות של פרדי עם החוק, הוא שומע מהסגן של קמפבל, מוס, שאם לא יסגיר את פרדי לידי המשטרה אחותו אידה תיעצר בעקבות שיתוף פעולה עם פושע. פולי יודעת שטומי מתכנן להרוג את פרדי ולכן מוסרת לו בסוד כסף כדי שיוכל לעזוב את העיר ביחד עם אידה. פרדי מסרב לקחת את הכסף, מתעמת עם טומי ומבהיר לו שלא יעזוב את העיר. טומי מחליט לשנות כיוון ומסכם עם קמפבל שימסור לו פרטים של קומוניסט אחר, ובתמורה הוא יעלים עין וייתן לפרדי ואידה לעזוב את העיר. אבל קמפבל לא עומד בהבטחה שלו ושולח את המשטרה לעצור את פרדי.
משפחת לי מנסה להתנקם בטומי ושותלת רימון במכונית שלו. טומי מצליח לפוצץ את הרימון במקום אחר, אבל מבין שהגיע הזמן לסיים את הסכסוך בין המשפחות. כשג'ון מודיע לו שהוא רוצה להתחתן עם פרוצה בשם ליזי סטארק כדי שתהיה דמות אמהית בבית, טומי ובני המשפחה מתבדחים על חשבונו. טומי בודק אם ליזי עדיין מוכרת את הגוף שלה, וכשמגלה כן מחליט לספר לג'ון ולהכריח אותו להתחתן עם בת משפחת לי בשם אזמה. הוא מבהיר לו שאם לא יתחתן איתה הסכסוך בין המשפחות יהיה עקוב מדם אבל אם הם יינשאו, 2 המשפחות יוכלו להשלים ביניהן. ג'ון מתחתן עם אזמה והסכסוך נפתר, ומשפחת לי מחליטה להתאחד עם הבליינדרז נגד הכנופיה של בילי קימבר אותה רצה טומי להפיל כבר הרבה זמן.
ארתור פוגש את אביו שעזב את המשפחה בגיל צעיר והשאיר את ילדיו לגדול לבד. אף על פי שבמשפחה מסרבים לסלוח לו, ארתור שמח לפגוש את אבא שלו שמשוכנע שהוא מנהיג המשפחה. הוא מבקש ממנו הלוואה כדי שיוכל לפתוח עסק באמריקה, ומגיע עם ארתור לבית המשפחה שם הוא מגלה שטומי הוא ראש המשפחה ולא ארתור. אחרי שמבין שהוא לא רצוי, הוא עוזב את הבית ובורח לארתור עם הכסף. ארתור מנסה להתאבד אבל נכשל.
בינתיים, מערכת היחסים של טומי וגרייס מתחממת וגרייס עוזרת לו לנהל את הכנופיה. טומי מספר לה על המקום בו כלי הנשק מוחבאים (הקבר המזויף של דני וויז באנג) ומבקש ממנה לסמן בכוכב את היום בו הכנופיה תתאחד עם משפחת לי כדי להפיל את העסקים של בילי קימבר. כשהיום מגיע, גרייס נראית נסערת ובוכה בפני טומי שהיא עשתה משהו נורא. טומי שומע דיווח שהאנשים של בילי קימבר קיבלו מידע על התוכנית שלו והם מגיעים להרוג אותו ואת משפחתו. הבליינדרז מתחמשים ומתכוננים לקרב גדול, אבל מגלים שהם בנחיתות מספרית מול אנשיו של קימבר. טומי נותן סימן ומשום מקום מגיע פרדי ת'ורן, ששוחרר מהכלא על ידי דני וויז באנג בהוראת טומי, עם מכונת ירייה (שמקורה בארגז כלי הנשק). לפתע עוברת אידה עם התינוק הטרי שלה, קארל (על שם קארל מרקס), ומבקשת מ2 הצדדים לא להילחם ולאבד את חייהם על עניינים טיפשיים. נראה כאילו כולם מסכימים איתה, אבל בילי מפתיע ויורה בדני בטענה שהוא אחראי למצב. טומי, נסער מהמוות של חברו, יורה בבילי בראש והורג אותו, וכך הקרב נגמר. בינתיים בגאריסון, פולי מספרת לגרייס שהיא יודעת שהיא עובדת בתור סוכנת כפולה, ואף על פי שטומי עשוי לסלוח לה היא לעולם לא תשכח את הבגידה שלה.
גרייס נותנת לקמפבל את המקום המדויק של הרובים ששמים לב שרובה אחד חסר, אותה מכונת ירייה ששימשה את פרדי. קמפבל מרוצה בכל מקרה, וכשגרייס מודיעה לו שהיא מתפטרת, הוא מבין את ההחלטה שלה. בנוסף הוא מספר לה שההערכה שלו כלפיה הפכה לאהבה ומציע לה נישואין. גרייס מסרבת, שוברת את ליבו של קמפבל וגורמת לו לתעב אפילו יותר את טומי, שבגללו גרייס סירבה לו.

עונה 2

העונה נפתחת עם סצנה מסיום העונה הקודמת; אחרי הסירוב של גרייס, קמפבל מגיע כדי לתקוף אותה, אבל גרייס יורה בו עם אקדח דרך התיק שלה.
העלילה נמשכת בשנת 1921, שנתיים אחרי אירועי העונה הראשונה. המשפחה נמצאת בבית הקברות, וטומי מספיד את פרדי ת'ורן שמת משפעת. אחרי ההלוויה פולי וארתור הולכים ל'גאריסון' אבל מגלים שהוא פוצץ. כשטומי מגיע הוא מחליט לחפש את מי שעשה את זה, אבל מובל למקום אחר על ידי אדם זר. שם הוא פוגש בשני אנשי IRA (ארגון מחתרתי שפעל למען עצמאות אירית, פירוש שמו הוא הצבא הרפובליקני האירי). הם מאיימים עליו ודורשים ממנו שירצח יריב פוליטי שלהם. הם מספרים לו שקמפבל קודם לדרגת רפ"ק, ושהוא אחראי על תיק שנוגע למורדים האירים.
טומי מכנס פגישה משפחתית ובה הוא מדבר על הרצון שלו להתרחב ללונדון. למרות אזהרות של אזמה, טומי מסביר שהכנופיה האיטלקית נמצאת בסכסוך עם הכנופיה היהודית, והיהודים מפסידים. אם הם יתמכו ביהודים ויעזרו להם לנצח, הם יוכלו להשתקע בדרום לונדון.
פולי חולמת סיוטים על הבת שלה, שנלקחה ממנה ביחד עם הבן שלה. היא חולמת שהיא מתה, וכדי לבדוק מה באמת עלה בגורל בתה היא הולכת למדיום צוענית. היא מספרת לה שהבת שלה מתה, ופולי שוקעת בדיכאון. טומי מחליט לעודד אותה ולברר מה עלה בגורל הבן שלה. אחרי שהוא חוקר את המסמכים הוא מגלה שהבן שלה חי תחת משפחה מאמצת בכפר. טומי הולך לבקר אותו, אבל האם המאמצת שלו לא נותנת לו להיפגש עם טומי. הוא מספר לפול על כך, אבל מוסיף שבעוד כמה חודשים הבן שלה יגיע לגיל 18 ויוכל להגיע אליה בעצמו.
הבליינדרז מגיעים ללונדון ונכנסים למועדון בבעלותו של דרבי סביני, מנהיג הכנופיה האיטלקית. הם פושטים על המקום ומכריזים שהוא בבעלות חדשה - של הפיקי בליינדרז. היהודים מתרשמים מהפשיטה ומזמינים את טומי לפגישה, אבל סביני והאנשים שלו אורבים לטומי ותוקפים אותו. טומי נשאר לדמם למוות, אבל אז מגיע קמפבל ומציל אותו.
הגאריסון נפתח מחדש וטומי שוכר את ליזי בתור מזכירה. בנוסף, הוא קונה לפולי ולאידה בית כדי להלבין כספים. הוא פוגש את קמפבל בבית החולים, וקמפבל מעדכן אותו על משימת ההתנקשות שהוא צריך לבצע. הוא דורש בתמורה רישיון ייצוא. טומי נוסע על סוס כל הדרך ללונדון, שם הוא נפגש עם אלפי סולומונס - מנהיג הכנופיה היהודית, ומסכם איתו שיעזור לו במלחמה עם סביני.
כעבור זמן מה הבן של פולי, מייקל, מחליט לנסוע לברמינגהאם ולפגוש את אמו. טומי מציג אותו למשפחה, והאחים מתקדמים בראיונות ל"ניצבים" - שייעצרו על ידי המשטרה בתמורה לכסף. הם שוכרים נער בשם דיגבת'. התוכנית עובדת כמו שצריך, ודיגבת' נעצר, אבל סביני מחליט לשלוח מסר לבליינדרז ושולח מתנקש לרצוח את דיגבת'. טומי מכנס פגישה משפחתית ונשבע לנקום את מותו של דיגבת'. בנוסף מתקבלת ההחלטה לרכוש סוס מירוצים כדי שהבליינדרז יוכלו להסתנן למירוצי הסוסים שנשלטים על ידי האנשים של סביני. טומי נלחם עם אישה בשם מאי קרלטון במכירה הפומבית וזוכה בסוסה. מאי מספרת לו שהיא מאמנת סוסים ונותנת לו את כרטיס הביקור שלה. הם נפגשים בבית של טומי ומתאהבים אחד בשני.
קמפבל מספר לטומי על האיש שהוא הולך לרצוח - איש צבא בשם הנרי ראסל. הכנופיה שהופכת לאט לאט לעסק חוקי זקוקה לרואה חשבון, ומייקל מציע את עצמו וזוכה במשרה. אחרי יום עבודה הוא הולך להשתכר עם אייזיאה חסוס, איש שליחויות בבליינדרז. אבל אדם בבר מסרב לשתות באותו מקום עם אייזיאה בגלל צבע עורו הכהה. במקום מתפתחת קטטה, אבל היא נעצרת ברגע שמתברר שמייקל הוא הבן של פולי. בו זמנית, טומי נפגש עם קמפבל ומבטיח לו שאם הוא יהרג במהלך ההתנקשות או אחריה, הוא ידאג שגם קמפבל ימות. בלונדון, סולומונס נפגש עם סביני ושניהם מסכימים לסיים את המלחמה ביניהם ולהתאחד נגד הפיקי בליינדרז.
אלפי מזמין את ארתור ואת בילי קיצ'ן (עובד של הכנופיה) לפגישה ב"מאפיה" שלו (בה הוא מכין רום). הם משוחחים על חג פסח, ואלפי מספר שהיהודים נוהגים להקריב קורבן. השנה הם נתנו לקורבן שם - טומי שלבי. קיצ'ן נרצח במקום, וארתור נחטף ונמסר לידי המשטרה בטענה שהוא רצח את בילי. בינתיים קמפבל מכניס את מייקל למעצר על הקטטה בפאב, ומתוודה בפני טומי שהסיבה ששניהם כלואים היא להפעיל לחץ על טומי לבצע את המשימה שלו. הוא מאיים שיעצור גם אידה וטוען שהוא יודע מה הכתובת שלה בלונדון.
בינתיים פולי מבינה שטומי לא יתנקש בראסל בעתיד הקרוב ומחליטה להרים את הכפפה. קמפבל מבקש ממנה שתקיים איתו יחסי מין אבל מהר מאוד הוא הופך לאגרסיבי יותר וכופה את עצמו על פולי. מייקל משוחרר בבוקר למחרת, אבל הוא מתבייש באמו. ג'ון מבקר את ארתור ואומר לו שהוא יודע מה הוא צריך לעשות כדי לשחרר אותו. ג'ון מפוצץ את הבית של ראסל כדי שההתנקשות תיאלץ לעבור למקום אחר - מסלולי המרוצים באפסום, שם יש לטומי אינטרס עסקי (להשתלט על המירוצים של סביני). ארתור משוחרר גם הוא למחרת. בינתיים, גרייס חוזרת לברמינגהאם אחרי שהייתה נשואה לבנקאי עשיר בניו יורק. טומי מתוודה בפני מאי שהוא מאוהב בגרייס ולא יכול להמשיך את הקשר איתה.
טומי מגיע לדירה של אידה ועוזב עם השותף שלה לדירה - ג'יימס. הם מגיעים למאפיה של אלפי סולומונס, שם ג'יימס טומן פצצה. טומי יורד למטה כדי לסכם עסקה עם אלפי, וכשהדרישות שלו מוגזמות, טומי מגלה לאלפי שאם הוא לא יצא מהמאפיה עד שעה מסוימת ג'יימס יפוצץ אותה. אלפי לא מאמין לטומי, אבל הוא מסביר לו שג'יימס הוא אנרכיסט, מאותם אנשים שפוצצו את וול סטריט. אלפי משתכנע ומוריד משמעותית את הדרישות שלו. הסיבה לבגידה של אלפי בסביני היא שסביני לא איפשר לסוכני ההימורים היהודים להיכנס למירוצים.
טומי כותב מכתב לכתב של הניו יורק טיימס בו הוא מספר על האירועים שקרו לו עם קמפבל. הוא מבקש שאם ימות, המכתב ישלח. טומי מגיע למירוצים עם הבליינדרז - שם מחכים מתנקשים שקמפבל שכר. טומי פוגש את גרייס שמספרת לו שהיא בהיריון מהילד שלו, אחרי שקיימו יחסי מין ביום בו היא חזרה מניו יורק. טומי אומר לה שהם ידברו על זה אחר כך ומתקדם בתוכנית. הוא משתמש בליזי, המזכירה שלו בתור הסחת דעת לראסל - אבל הוא תוקף אותה בזמן שטומי לא מצליח להגיע אליו. הוא יוצר הסחה ומגיע לראסל, שם הוא רוצח אותו. בינתיים הבליינדרז שורפים את רישיונות ההימורים של סביני והכנופיה שלו. טומי מוצא את סביני ומשוחח איתו, מתגרה בו על האירועים האחרונים, אבל לפתע הוא נחטף על ידי המתנקשים ששכר קמפבל.
פולי מגיעה למירוצים ומוצאת את קמפבל משוחח בתא טלפון ציבורי עם צ'רצ'יל, מתגאה בהצלחת המשימה כשלפתע היא נכנסת לתא ויורה בו למוות למרות הניסיונות של קמפבל להתחנן על חייו.
טומי מגיע לשדה ריק עם קבר חפור מראש. הוא מדבר עם המתנקשים על המלחמה, ומתכונן למות כ-3 מתנקשים מכוונים אקדח לראשו. אבל משום מקום אחד מהם יורה ב2 האחרים שנופלים לקבר. טומי לא מבין מה קרה, אבל המתנקש השלישי מבהיר לו שבקרוב צ'רצ'יל ייצור איתו קשר בנוגע למשימה נוספת.
טומי חוזר למשרד ומספר למייקל שהוא מתכוון להתחתן.

עונה 3

העונה נפתחת לפני חתונתו ב-1923. טומי אב לילד בשם צ'ארלס ומעורב בעסקי הקומוניסטים, למרות אזהרות חוזרות ממשפחתו לא להיכנס לעסקים איתם. ארתור, נשוי ללינדה, רוצה לנאום כשושבין אבל טומי לא נותן לו להגיד את מה שרצה.
מאוחר יותר, חלק מחברי הכנופיה נפגשים עם המאפיונר האיטלקי ויסנטה צ'נגרטה. השיחה הופכת למתוחה וג'ון מאיים על ויסנטה, שמחליט לסיים את הפגישה ומודיע לג'ון שיתנקם בבליינדרז. ארתור נקלע לקטטה עם קומוניסט מתחרה באלו שהבליינדרז עובדים איתם, ואחרי קרב עיקש מצליח להרוג אותו. טומי מקבל תגמול על הפעולה של אחיו בדמות ספיר. ג'ון מוצא את הבן של ויסנטה, אנחל, שהיה במערכת יחסים עם ליזי סטארק. הוא מרביץ לו ותוקף אותו עם סכין, ומזהיר אותו שיתרחק מליזי. למרות האגרסיביות של הבליינדרז מול המאפיה, טומי מורה לשרוף 2 פאבים בבעלות משפחת צ'נגרטה.
בפגישה עם דוכסית רוסייה שמקורבת לקומוניסטים, טטיאנה פטרובנה, היא מספרת לו שהספיר שקיבל ונתן לגרייס קולל על ידי צועני. טומי נלחץ ומבקש מגרייס להוריד אותו ממנה, אבל פתאום נכנס מתנקש שיורה בגרייס. הבליינדרז מגלים שהוא הגיע להתנקם בתקיפה של אנחל. טומי קורא לאמבולנס, אבל גרייס מתה מפצעיה. טומי זועם ומורה להרוג את אנחל, ויסנטה ואשתו אודרי. ג'ון וארתור הורגים את אנחל, מביאים לטומי את ויסנטה ומחליטים לשחרר את אודרי מפני שהיא לימדה אותם בתיכון והם זוכרים לה חסד נעורים. טומי מחליט לענות את ויסנטה, ומאבד את השפיות מול האיש שהורה לרצוח אותו (וגרם למותה של אשתו, שנורתה במקומו). ארתור מחליט לסיים את הסיפור ויורה בויסנטה. טומי מנסה להתעודד ומשתמש בקוקאין, אבל סובל מ"ריבאונד" קשה. בכל זאת, הוא מחליט להיפגש עם המלוכנים, ומציין בפני טטיאנה ששותף שלהם וכומר מקומי, ג'ון "האב" יוז הוא סוכן כפול שמעביר מידע ליריבים הפוליטיים שלהם. הוא מבטיח שיהרוג אותו בחינם אם יקבל את הפקודה.
פולי משתכרת והולכת לכנסייה כדי להתוודות בפני כומר על חטאיה. היא מספרת שרצחה את קמפבל, ושהמשפחה מתכננת לרצוח "איש קדוש" (יוז). המלוכנים שמתכננים שוד גדול נותנים לטומי אישור לרצוח את יוז, והבליינדרז מתכננים מה יעשו עם הכסף מהשוד. ארתור מחליט שישתמש בחלק שלו כדי להתחיל חיים חדשים בארצות הברית, ביחד עם לינדה, וטומי מסכים בלית ברירה.
טומי מאתר את יוז בכפר קטן ומתכנן לרצוח אותו אבל נחטף ומוכה על ידי האנשים שלו, אחרי שיוז שמע מהכומר על הוידוי של פולי. יוז מסביר לו שהוא עוקב אחרי הבן שלו בכל רגע נתון, ודורש שיתנצל בארוחה בפני המלוכנים על החשדות שלו ביוז. טומי מורה לבליינדרז לשמור על הבן שלו ומתנצל בפני יוז כמו שסיכם איתו. פצוע קשה, טומי מגיע לבית של אידה ומבקש שתנצל את הקשרים שלה במפלגה הקומוניסטית כדי לארגן לו פגישה עם השגרירות הרוסית. הוא מסביר בפגישה שהאנשים שהוא עובד בשבילם מנסים להשתמש בשוד כדי לגרום לממשלת בריטניה לחשוב שהרוסים מממנים פעולות טרור בבריטניה ולגרום לניתוק קשרים בין המדינות. מיד בסיום הפגישה הוא מתקשר לאמבולנס ומפונה לבית החולים.
מייקל מקבל שיעורים מארתור בשימוש באקדח, ומבקש מטומי להיות זה שהורג את יוז. טומי משתמש באלפי סולומונס ובידע שלו: טטיאנה הציעה לטומי לוותר על הכסף שלו בתמורה לאבני חן ותכשיטים יקרים. אלפי עוזר לטומי לבחור תכשיטים בשווי גבוה ונותן לו רשימת שמות של אנשים שמוכנים לשלם על התכשיט היקר ברשימה, ביצת פברז'ה.
פולי שומעת על הרצונות של מייקל לרצוח את יוז, וטומי מסרב לדבר איתה על כך. אבל פולי מאיימת שאם מייקל ילחץ על ההדק היא תפרק את כל המשפחה.
טומי והמשפחה נמצאים בחנוכה של קרן גרייס שלבי, שאוספת כסף עבור ילדים יתומים. הוא מוצא את יוז למטה, שמתדרך אותו לא לסטות מתוכנית השוד ולתת לו את כל התכשיטים שלקח. טומי עולה למעלה, נואם ומצטלם עם אורחים. מבלי לשים לב, הוא נותן את צ'ארלס בנו לאישה מבוגרת. אחרי שסיים את האירוע הוא מגלה שצ'ארלס נעלם. הוא יורד לחפש אותו ומוצא את יוז ברכב, מדבר איתו ושומע ממנו שצ'ארלס אצלם ובטוח - אבל הוא ימות אם טומי לא יעקוב אחר התוכנית.
טומי מברר עם תכשיטנים לגבי ביצת הפברז'ה והאנשים שירצו אותה, והחשדות שלו על אלפי מתבררות כנכונות: יוז מופיע ברשימות של התכשיטנים אבל לא בשל אלפי. טומי מתכנן לרצוח את אלפי ומאיים עליו עם אקדח אבל לפתע מייקל מגיע ומשכנע את טומי לא להרוג את אלפי כי זה יזיק לעסקים. אלפי מתוודה בפני טומי על הקשר שלו עם יוז, אבל טוען שלא ידע על חטיפת צ'ארלס.
ארתור וג'ון, בעזרת המשטרה, מאתרים את מיקומו של יוז. טומי מתחיל להתכונן לשוד ולידיעה שאנשים יאלצו ליהרג. מייקל מגיע ליוז ומוצא אותו עם צ'ארלס, אבל מהסס להרוג אותו ויוז מכה אותו. התוכנית היא שאם ארתור וג'ון לא ישמעו ממייקל, שייצור קשר עם פין כדי להודיע לו שהצליח במשימה, הם יבצעו את המשימה שמוטל עליהם - וישלימו את חלקם בשוד.
מייקל מצליח להתעשת על עצמו ותוקף את יוז עם סכין, בזמן ש2 חברי בליינדרז מגיעים לעזור למייקל. הוא אומר להם שיעשה את זה בעצמו, ודוקר למוות את יוז. פין מקבל את המידע שניות מאוחר מדי, וכשרץ להודיע לארתור וג'ון הוא מגלה שהם כבר ביצעו את החלק שלהם ופוצצו את הרכבת.
טומי נפגש עם הקונה של ביצת הפברז'ה ועם טטיאנה, אבל אחרי שהקונה משלם את הכסף היא רוצחת אותו. טומי מזועזע וממשיך בדרכו בדרך לפגישה משפחתית. הוא וליזי מחלקים את הכסף כמו שסוכם, אבל לינדה מגלה שהיא וארתור עוזבים בקרוב לניו יורק. טומי אומר לארתור שהם לא יגיעו רחוק - האויבים של הבליינדרז סיכמו עם המשטרה שכל חברי המשפחה יעצרו. המשטרה מגיעה תוך כמה דקות ולוקחת את כולם לכלא.